妙凈院
作者：葛勝仲
朝代：宋

paragraphs: 入門無行路，十頃漲方塘。
藉葉受微雨，瑟瑟瀉滄浪。
石梁一何偉，延袤百肘長。
臨流兩華屋，東西蔚相望。
雲堂始斷手，潤蒸松桂香。
弛檐諧雲卧，何殊贊公房。
夜步庭除月，心與空水凉。
世人侈居第，規永庇蒸嘗。
墓木未及拱，破鬻何披猖。
何如施給園，千載綿寶坊。
君看寺前村，至今俞氏昌。